Erna vil ikke svare på Sivs regjeringsultimatum
Tirsdag slo Frp-leder Siv Jensen fast at hun ikke kommer å delta i forhandlinger om et statsbudsjett med en regjering hun selv ikke sitter i. Det førte til at KrF-leder Knut Arild Hareide og Venstre-leder Trine Skei Grande åpnet for at en borgerlig regjering kan samarbeide med Arbeiderpartiet om statsbudsjettet. - Jeg vil ikke utelukke at vi kunne ha samarbeidet med Senterpartiet og Arbeiderpartiet, sa Hareide til VG i går.Høyre-leder Erna Solberg vil ikke legge Siv Jensens ultimatum om budsjettforhandlinger til grunn og sier hun forventer at alle fire samarbeider om budsjett uansett. På spørsmål fra VG om Høyre kan utelukke et budsjettsamarbeid med Jens Stoltenberg hvis Frp nekter, svarer Erna Solberg at det er «spekulasjoner»: - Frp, Krf og Venstre har alle senest i dag bekreftet at de, i likhet med Høyre, mener et borgerlig flertall skal gi en borgerlig regjering. Det betyr også at vi forhandler om budsjett med de fire partiene, helst i regjering. Alle andre spørsmål blir da spekulasjoner og det har ikke jeg tenkt å delta i, skriver Solberg i en e-post til VG.Frp-leder Siv Jensen er overrasket over de to sentrumspartienes Ap-flørting. - Jeg forstår ikke at de mener det er aktuelt å snakke med Arbeiderpartiet. Hele poenget med borgerlig samarbeid for vår del handler om å bytte ut Jens Stoltenbergs dårlige løsninger med våre egne, for eksempel raskere veibygging og lavere skatter. - Frp vil ikke gi Arbeiderpartiet noen makt og da kan ikke en borgerlig regjering forhandle budsjett med Jens Stoltenberg. - Men hva er vitsen med å stemme på Frp dersom velgerne risikerer at partiet står utenfor regjering og ikke vil ha innflytelse på politikken? - Det er en hypotetisk problemstilling. Det kommer jeg ikke til å spekulere på, sier Jensen.Hun frykter utspillene er et tegn på svekket borgerlig samarbeidsvilje fra KrF og Venstre. - Nå er vi tilbake til debatten vi hadde for åtte år siden. Det kan ingen være tjent med, sier Frp-lederen. Statsminister og Ap-leder Jens Stoltenberg vil ikke kommentere mulige samarbeid, men minner om: - Vi har gjort budsjettavtaler med disse partiene før. Men nå har vi har én plan og det er å vinne dette valget. Da er ikke dette en aktuell problemstilling for oss nå, sier Stoltenberg.
Erna Solberg vil ikke svare på om en sentrum/Høyre-regjering kan samarbeide med Ap om statsbudsjett istedenfor Frp.